The influence of selection criteria on the development of value co-creation in shipping companies
Authors: Συντυχάκη Αθηνά 
Published: November 2021

Σκοπός της έρευνας: Η ναυτιλιακή βιομηχανία χαρακτηρίζεται από τη συμμετοχή διαφόρων δρώντων που βρίσκονται σε όλο τον κόσμο. Ο ανθρώπινος παράγοντας διαδραματίζει από καιρό σημαντικό ρόλο στη ναυτιλιακή βιομηχανία. Το ανθρώπινο στοιχείο, είτε ως υπάλληλος είτε ως συνεργάτης, είναι υπεύθυνο για τις αλληλεπιδράσεις και τη δημιουργία συνεργασιών, ως εκ τούτου ουσιαστικό και αναπόσπαστο μέρος των καθημερινών δραστηριοτήτων των ναυτιλιακών εταιρειών. Ωστόσο, το πολύπλοκο, συνεχώς μεταβαλλόμενο και πολυπολιτισμικό περιβάλλον στο οποίο λειτουργούν οι ναυτιλιακές εταιρείες, ωθεί στην υιοθέτηση πρακτικών, όπως είναι η ανάθεση των λειτουργιών τους σε εξωτερικούς συνεργάτες, για την αντιμετώπισή του. Στις ναυτιλιακές εταιρείες μια από τις πιο συνήθεις πρακτικές ανάθεσης είναι αυτής της διαχείρισης πληρωμάτων. Η επιλογή των εταιρειών που διαχειρίζονται πληρώματα αποδεικνύεται επομένως μια διαδικασία βαρύνουσας σημασίας. Μέχρι τώρα λίγη προσοχή έχει δοθεί στην αναζήτηση μεγιστοποίησης της αξίας μέσω της επιλογής επιχειρηματικών εταίρων (π.χ., γραφείων παροχής πληρωμάτων) ή υπαλλήλων (π.χ. ναυτικών). Ένας σημαντικός παράγοντας που υπαγορεύει τη διαδικασία επιλογής είναι ο τρόπος οργάνωσης και διαμόρφωσης συμπεριφορών των μελών ενός οργανισμού, δηλαδή η οργανωσιακή κουλτούρα των εταιρειών. Επιπλέον, λόγω του πολυπολιτισμικού επιχειρηματικού περιβάλλοντος στο οποίο λειτουργούν οι ναυτιλιακές εταιρείες, η καλλιέργεια προηγμένων δυνατοτήτων όπως η πολιτιστική νοημοσύνη (ο τρόπος διαχείρισης ατόμων από- αλλά και λειτουργίας των ναυτιλιακών εταιρειών σε- διαφορετικά πολιτισμικά περιβάλλοντα) μπορεί να λειτουργήσει υποστηρικτικά στην επιλογή και διαχείριση των συνεργασιών ή (και) των υπαλλήλων.Αυτή η διατριβή προσπάθησε να αντιμετωπίσει το ζήτημα της επιλογής επιχειρηματικών εταίρων, διερευνώντας τα κριτήρια που χρησιμοποιούν οι ναυτιλιακές εταιρείες για την επιλογή εταιρειών παροχής πληρωμάτων ως επιχειρηματικών εταίρων. Προσπάθησε επίσης να εξετάσει πώς αυτή η διαδικασία επιλογής επιτρέπει τη δημιουργία αξίας και για τους δύο συνεργάτες (ναυτιλιακές εταιρείες και εταιρείες παροχής πληρωμάτων). Διερευνήθηκαν επίσης ο ρόλος της οργανωτικής κουλτούρας και της πολιτιστικής νοημοσύνης στη διαδικασία επιλογής συνεργατών. Τέλος, λαμβάνοντας υπόψη ότι οι ανάγκες των εταιρειών εξαρτώνται από το μέγεθός τους εξετάστηκε ο ρόλος του μεγέθους των ναυτιλιακών εταιρειών.Μεθοδολογία: Για τους σκοπούς αυτής της εργασίας πραγματοποιήθηκε έρευνα και συλλέχθηκαν δεδομένα από 246 ελληνικές ναυτιλιακές εταιρείες που κατέχουν ή διαχειρίζονται πλοία. Τα δεδομένα αναλύθηκαν χρησιμοποιώντας διερευνητικές και επιβεβαιωτικές αναλύσεις παραγόντων μέσω των στατιστικών πακέτων των AMOS και SPSS. Πραγματοποιήθηκαν αναλύσεις παλινδρόμησης και αναλύσεις διαμεσολάβησης των Barron και Kenny.Ευρήματα: Τα αποτελέσματα αποκαλύπτουν τα κριτήρια που χρησιμοποιούν οι ναυτιλιακές εταιρείες για να επιλέξουν εταιρείες παροχής πληρωμάτων ως επιχειρηματικούς εταίρους και ότι η αξία μεταξύ των συνεργατών μπορεί να επιτευχθεί βάσει ορισμένων κριτήριων: ποιότητα, συστάσεις, πρόσληψη και διαχείριση πληρώματος. Επιπλέον, τα αποτελέσματα έδειξαν ότι η οργανωσιακή κουλτούρα των ναυτιλιακών εταιρειών επηρεάζει σημαντικά τη διαδικασία επιλογής, ενώ η πολιτισμική νοημοσύνη αναδεικνύεται ως ενισχυτικός παράγοντας μεταξύ διαφορετικών τύπων οργανωτικής κουλτούρας και επιλογής επιχειρηματικών εταίρων.Πρωτοτυπία: Παρουσιάζονται τα κριτήρια με τα οποία οι ναυτιλιακές εταιρείες επιλέγουν ως συνεργάτη εταιρείες παροχής πληρωμάτων. Επιπλέον παρέχονται στοιχεία για τη δημιουργία, αύξηση ή ενίσχυση αμοιβαίων επωφελών συνεργασιών για τις ναυτιλιακές εταιρείες μέσα από τη διαδικασία επιλογής συνεργατών. Ακόμα αναδεικνύεται για πρώτη φορά ο ρόλος και η σπουδαιότητα της οργανωσιακής κουλτούρας των ναυτιλιακών εταιρειών ενώ εισάγεται για πρώτη φορά η έννοια της πολιτισμικής νοημοσύνης στο ναυτιλιακό κλάδο.